Kommissionens forordning (EF) nr. 2541/2001
af 21. december 2001
om ændring af forordning (EF) nr. 2125/95 om åbning og forvaltning af toldkontingenter for svampekonserves og om ophævelse af forordning (EF) nr. 1921/95 om gennemførelsesbestemmelser for ordningen med importlicenser for produkter forarbejdet på basis af frugt og grøntsager
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager(1), senest ændret ved forordning (EF) nr. 1239/2001(2), særlig artikel 11, stk. 2, og artikel 15, stk. 1, og
ud fra følgende betragtninger:
(1) Kommissionens forordning (EF) nr. 1921/95(3), senest ændret ved forordning (EF) nr. 308/2001(4), har fastsat gennemførelsesbestemmelser for ordningen med importlicenser for produkter forarbejdet på basis af frugt og grøntsager og fastsat en liste over de produkter, der omhandles af denne ordning. Formålet med denne ordning er at gøre det muligt for Kommissionen løbende at overvåge alle indførsler af de pågældende produkter, for at der lettere kan vedtages egnede foranstaltninger i tilfælde af, at EF-markedet rammes af eller trues med forstyrrelser. Denne målsætning kan opfyldes på en mindre belastende måde for de erhvervsdrivende, ved at tilsynet foregår i henhold til artikel 308d i Kommissionens forordning (EF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(5), senest ændret ved forordning (EF) nr. 993/2001(6). Derfor bør forordning (EF) nr. 1921/95 ophæves.
(2) Kommissionens forordning (EF) nr. 2125/95 af 6. september 1995 om åbning og forvaltning af toldkontingenter for svampekonserves(7), senest ændret ved forordning (EF) nr. 2858/2000(8), henviser til flere bestemmelser i forordning (EF) nr. 1921/95. Med forbehold af visse specifikke bestemmelser, der skal præciseres, bør denne henvisning erstattes af en henvisning til Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter(9), ændret ved forordning (EF) nr. 2299/2001(10).
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Forarbejdede Frugter og Grøntsager -
UDSTEDT FØLGENDE FORORDNING:
Artikel 1
I forordning (EF) nr. 2125/95 foretages følgende ændringer:
1) Artikel 3 affattes således:
"Artikel 3
1. Bestemmelserne i Kommissionens forordning (EF) nr. 1291/2000(11) finder anvendelse på den ordning, der er indført ved nærværende forordning, med forbehold af de specifikke bestemmelser i nærværende forordning.
2. Importlicenserne er gyldige i ni måneder regnet fra den faktiske udstedelsesdag, jf. artikel 23, stk. 2, i forordning (EF) nr. 1291/2000, dog ikke ud over den 31. december i det pågældende år.
3. Det sikkerhedsbeløb, der omhandles i artikel 15, stk. 2, i forordning (EF) nr. 1291/2000, er på 24 EUR pr. ton netto.
4. I rubrik 8 i licensansøgningen og i importlicensen angives oprindelseslandet, og 'ja' markeres med et kryds. Importlicensen er kun gyldig for indførsler med oprindelse i det angivne land."
2) Artikel 4, stk. 4, affattes således:
"4. De rettigheder, der følger af licenserne, kan ikke overdrages ved fravigelse af artikel 9 i forordning (EF) nr. 1291/2000."
3) Artikel 6, stk. 1, affattes således:
"1. Medlemsstaterne underretter Kommissionen om de mængder, der er ansøgt om licens for, på følgende dage:
- hver onsdag for ansøgninger indgivet den foregående mandag og tirsdag
- hver fredag for ansøgninger indgivet den foregående onsdag og torsdag
- hver mandag for ansøgninger indgivet fredag i den foregående uge.
Disse meddelelser opdeles efter produkter ifølge den kombinerede nomenklatur, idet der skelnes mellem de mængder, der er indgivet ansøgning om efter henholdsvis litra a) og b) i artikel 4, stk. 1."
4) Artikel 9 affattes således:
"Artikel 9
1. Artikel 35, stk. 6, i forordning (EF) nr. 1291/2000 finder anvendelse.
2. For de mængder, der indføres inden for den tolerance, der er fastsat i artikel 8, stk. 4, i forordning (EF) nr. 1291/2000, opkræves den fulde toldsats i den fælles toldtarif (FTT)."
Artikel 2
1. Forordning (EF) nr. 1921/95 ophæves.
2. Efter anmodning fra den berørte person kan importlicenser, der er udstedt i henhold til forordning (EF) nr. 1921/95, annulleres for de mængder, der ikke er afskrevet på tidspunktet for nærværende forordnings ikrafttrædelse. Sikkerheden frigives.
Artikel 3
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. december 2001.